Mandag middag blev en ældre herre udsat for et alvorligt hjemmerøveri i sit hjem i Flauenskjold. Formentligt gennem en ulåst hoveddør kom en gerningsperson ind i den ældre mands hjem, og med sig havde hjemmerøveren et oversavet jagtgevær, som han pegede direkte mod den ældre mand i 80’erne, mens han flere gange råbte højt: - Giv mig dine penge! Den ældre herre sad i sin sofa, da den ukendte gerningsperson pludselig stod og truede ham i hans eget hjem, og han valgte at tage kampen op med hjemmerøveren. Det udviklede sig derfor til tumult mellem de to personer. Offeret er uskadt Den ukendte gerningsperson forlod herefter stedet med nøglen til mandens bil; bilen blev dog ikke stjålet, ligesom der heller ikke blev stjålet kontanter eller andre ting fra stedet. - Offeret fik nogle knubs på ene arm, da han blev skubbet omkuld, men ellers er han uskadt, fortæller politikommissær Peter Skovbak, der dog tilføjer, at offeret naturligvis er meget rystet over det, der skete. Nordjyllands Politi søger oplysninger om borgere, der kan have set eller hørt noget i forbindelse med det alvorlige hjemmerøveri. Endnu er det ikke lykkes at identificere gerningspersonen, men af den ældre herre bliver hjemmerøveren beskrevet som: Mand, 20-25 år, cirka 190 cm høj, almindelig af bygning, lys hudfarve og iklædt mørkt tøj samt en mørk hue. Gerningspersonen beskrives i øvrigt som dansk af udseende og dansktalende uden accent. Fortsat på fri fod Gerningsmanden er fortsat på fri fod, og derfor er han nu også efterlyst af Nordjyllands Politi. - Vi modtager oplysninger i sagen på telefon 114, siger Peter Skovbak.

Referat:
Gerningsmanden stjal en bilnøgle men ikke selve bilen.